Susanne Klatten
Kiristysjuttu

Sveitsiläinen 44-vuotias juristi Helg Russak Sgarpi (s. 1965) tuomittiin petoksesta kuuden vuoden vankeusrangaistukseen Saksassa 9. maaliskuuta 2009. Useita muitakin varakkaita naisia huijannut erittäin kielitaitoinen Sgarpi tapasi Klattenin heinäkuussa 2007 Lanserhofin luksuskylpylässä Tirolissa, Itävallassa. Sveitsin armeijan reservin luutnantti teki Klatteniin vaikutuksen kolmen päivän aikana olemalla miellyttävä, kohtelias ja kertomalla surullisen tarinan epäonnistuneesta avioliitostaan. Todellisuudessa hän oli edelleen naimisissa. Hän väitti olevansa Sveitsin hallituksen palveluksessa oleva kriisialueiden erikoislähettiläs, todellisuudessa hän oli Credit Suissen yritysjärjestelyjä 1990-luvun puoleenväliin hoitanut pankkivirkailija, joka työskenteli paistettua kanaa myyvässä kojussa.
Sgarpi seurasi Klattenia tämän Etelä-Ranskassa sijaitsevalle huvilalle ja he tapasivat uudelleen kolme viikkoa myöhemmin elokuussa läheisessä hotellissa. Tapaamiset jatkuivat müncheniläisessä Holiday Inn hotellissa, jonka parkkihallissa Klatten maksoi Sgarpille syyskuussa 2007 käteisenä (14 000 kpl 500 euron seteliä) 7 miljoonaa euroa pahvilaatikossa, joka painoi 40 kiloa. Hän oli oman tarinansa mukaan aiheuttanut traagisen auto-onnettomuuden eräällä erikoistehtävällään Miamissa, jossa oli vakavasti vammautunut mafiapomon tytär. Sgarpi vakuutti, että välttääkseen oikeusjutun, vain tämä summa puuttui sen jälkeen, kun hän oli muuttanut rahaksi koko muun 2 miljoonan euron omaisuutensa.
Marraskuussa 2007 Sgarpi ehdotti Klattenille myös loistavaa lähes 300 miljoonan euron sijoitusmahdollisuutta heidän loppuelämäänsä varten perustettavaan rahastoon, jos tämä jättäisi aviomiehensä ja muuttaisi hänen kanssaan yhteen. Tämän jälkeen Klatten lopetti suhteen ja lähti toipumaan Lanserhofin kylpylään. Joulukuussa 2007 Sgarpi lähetti Klattenille hotellin vastaanottoon paketin valokuvia ja 38 minuuttia pitkän videotallenteen. Hänen rikoskumppaninsa Ernano Barretta oli viereisestä hotellihuoneesta käsin videoinut Sgarpin ja Klattenin välistä intiimiä kohtausta Etelä-Ranskassa, toisten tietojen mukaan Münchenissä. Sgarpi uhkasi puhelimessa lähettää nämä tämän aviomiehelle ja BMW:n johtokunnalle, mikäli Klatten ei maksa hänelle 54 miljoonaa euroa, erään tiedon mukaan 49 miljoonaa euroa, toisten tietojen mukaan 72 miljoonaa dollaria, hän alensi summaa myöhemmin 14-15,6 miljoonaan euroon. Lokakuussa 2007 julkisuuteen oli tullut tietoja siitä, että Klattenin sukuyritys BMW oli käyttänyt orjatyövoimaa sotatarviketehtaissaan Natsi-Saksan aikana ja juutalaistaustainen Sgarpi väitti, että juuri hänen isoisänsä oli ollut yksi heistä ja vaati tästä epäoikeudenmukaisuudesta hyvitystä sekä kertoi myöhemmin oikeudenkäynnin aikana halunneensa kostaa vääryyden.
Klatten tunnusti suhteensa aviomiehelleen ja palkkasi yksityisetsivät seuraamaan Sgarpin ja Barrettan puhelimia, edellinen kehuskeli rikoskumppanilleen julkistavansa intiimejä videotallenteita, ellei Klatten maksaisi. Itävallan poliisi otti Sgarpin kiinni tammikuussa 2008 autobahnin levähdysalueella lähellä Innsbruckia, jossa tämä odotti Ernano Barrettan kanssa Klattenia tuomaan lunnaita.
Klattenin nostama oikeusjuttu toi esiin kolme muutakin Sgarpin uhria, joilla ei ollut samoja mahdollisuuksia saada miestä vastaan todisteita. Yksi hänen uhreistaan oli hänen yli 50 vuotta vanhempi kihlattunsa, kreivitär Verena du Pasquier-Geubels, joka ilmoitti huijarista poliisille Genevessä 2001. Häneltä Sgarpi oli huijannut 16,3 miljoonaa euroa, mutta palauttanut myöhemmin rahat ja syytteistä luovuttiin, jonka jälkeen Sgarpille oli langetettu puolen vuoden ehdonalainen tuomio ja koeaika. Sgarpi tunnusti olevansa syyllinen ja tehneensä väärin, mutta hän ei ole suostunut paljastamaan mihin on kätkenyt naisilta huijaamansa 10 miljoonaa euroa, toisten tietojen mukaan 6 miljoonaa euroa sekä alkuperäisen DVD videon.